Væl eydnaðar royndir at minka plastikk í havinum Granskarar boðaðu hósdagin í farnu viku frá, at plastavfallið í havinum kring Bretland er nógv minkað síðan 2010, tá fleiri lond í Evropa gjørdu av at minka um nýtsluna av plastposum. Bretskir og hollendskir granskarar siga, at nøgdin av plastposum í havinum kring Bretland er minkað við meira enn einari helvt síðan 2010. Fleiri evropisk lond, teirra millum Írland, Danmark, Frakland og Bretland, settu avgjøld á plastposar í 2003, og síðan er nýtslan nógv minkað. Stóra ávirkan-Tiltøkini hjá hesum londum hava ført við sær, at nógv minni hevur verið framleitt av plastposum, og tískil eru eisini færri plastposar at síggja í sjónum, sigur Thomas Maes, granskari, við Thomson Reuters Foundation. -Um vit hugsa vísindaligari um plast, serliga plastposar, sum brúktir verða í gerandisdegnum, kunnu við gera okkara ávirkan á dálkingina í havinum galdandi, sigur ein havlívfrøðingur í Bretska umhvørvis-, fiski- og aligranskingarstovninum. Sambært ST-kanningum verða 8 milliónir tons av plasti sum plastfløskur, plastpakningur og annað plastikavfall koyrt á sjógv árliga. Hetta hevur millum annað við sær, at lívið í havinum verður hótt. Granskarar mæla til strangari krøv fyri at avmarka, at plast endar á sjónum. Í desember í fjør tóku umleið 200 lond undir við at avmarka dálkingina av plasti í heimsins høvum. Verða ongi átøk gjørd, er vandi fyri at meira plast enn fiskur verður í havinum í 2030. -Tað er trupult at fáa plastposar og anna plast, sum verður tveitt á sjógv, uppaftur. Tað týdningarmesta er at steðga útblaking av plasti, siga granskarar. Kelda: MarineLink og Thomson Reuters Foundation